KIRJALLINEN KYSYMYS E-2039/99 esittäjä(t): Monica Frassoni (Verts/ALE) komissiolle. Tietunneli Olbian satamassa Sardiniassa.



Virallinen lehti nro 219 E , 01/08/2000 s. 0073 - 0074



KIRJALLINEN KYSYMYS E-2039/99 esittäjä(t): Monica Frassoni (Verts/ALE) komissiolle (3. marraskuuta 1999) Aihe: Tietunneli Olbian satamassa Sardiniassa Vuonna 1980 laaditussa ja 26. kesäkuuta 1981 ministeriön asetuksella vahvistetussa satama-alueen kaavassa määrätään Olbian kauppasataman kehittämisestä. Kyse on kansallisesti merkittävästä hankkeesta, sillä sataman kautta kulkee yli 3 miljoonaa tonnia kauppatavaraa ja 2 miljoonaa matkustajaa vuosittain. Kaavassa määrätään, että Isola Bianca -sillan sekä pohjoisen ja eteläisen tiesillan välille rakennetaan eritasoyhteys. Suunnitelmasta poiketen Italian tielaitos (ANAS) antoi 3. lokakuuta 1991 roomalaiselle yritykselle Tor di Vallelle tehtäväksi rakentaa pengertien sijasta tunnelin, jonka rakentaminen aloitettiin lokakuussa 1998. Tehtävä annettiin ilman tarjouspyyntöilmoitusta. Kun tunnelia ja siihen liittyviä moottoriteitä, joiden ympäristövaikutuksista ei tehty minkäänlaista arviota, rakennettiin, tehtiin merkittäviä arkeologisia löytöjä peräti 1 500 vuoden takaa, mikä tekee tästä arkeologisesta löydöstä yhden viime vuosien merkittävimmistä Sardiniassa. Kulttuuriperinnöstä vastaavat viranomaiset pysäyttivät löytöjen vuoksi työt osittain ja ovat tekemässä asiasta selvitystä. Tunnelin rakentamisen jälkeen satamassa on tarkoitus tehdä lisää töitä, kuten täyttää vesitiet vanhansillan, Busazzan ja Genovan tien välillä; myös nämä työt ovat kaavan vastaisia ja tehdään ilman ympäristövaikutusten arviointia. Foundation for Environmental Education in Europe -nimisen yhdistyksen puututtua asiaan Italian ympäristöministeriö ilmoitti, että Olbian sataman ja siihen liittyvien hankkeiden ympäristövaikutukset on arvioitava(1). Myöskin ministerineuvoston puheenjohtajan(2) ja Sardinian alueen(3) taholta esitettiin samansuuntaiset mielipiteet. Työt Olbian satamassa jatkuvat eikä arviota hankkeen ympäristövaikutuksista ole tehty huolimatta näistä kahdesta selkeästä lausunnosta sekä direktiivistä 85/337/EY, jossa kauppasatamien ympäristövaikutusten arviointi on määrätty pakolliseksi, jos satama vastaanottaa aluksia, joiden kantoisuus on yli 1 350 tonnia, niin kuin tapahtuu Olbian satamassa(4). Mitä komissio aikoo tehdä, jotta direktiiviä 85/337/ETY noudatetaan ja Olbian satamassa tehtävien töiden ympäristövaikutukset arvioidaan? Eikö komission mielestä myös yhteisön säännöksiä julkisten töiden kilpailuttamisesta(5) ole rikottu, kun tunnelin rakennussopimus myönnettiin ilman tarjouskilpailupyyntöä? (1) Vrt. kiertokirje 448/VIA/A.55.3, 21.1.1999. (2) Vrt. kiertokirje UCA/1.1.24488/1, 14.11.1991. (3) Vrt. Sardinian alueen päätös nro 14/53, tehty 15.4.1997. (4) Vrt. liite 1, neuvoston direktiivi 85/337/ETY, annettu 27.6.1985, EYVL L 175, 5.7.1985, s. 40. (5) Vrt. neuvoston direktiivi 92/50/ETY, annettu 18.6.1992, EYVL L 209, 24.7.1992, s. 1; direktiivi 93/36/ETY, annettu 14.6.1993, EYVL L 199, 9.8.1993 s. 1 ja direktiivi 93/37/ETY, annettu 14.6.1993, EYVL L 199, 9.8.1993, s. 54. Margot Wallströmin komission puolesta antama vastaus (21. joulukuuta 1999) Vaikuttaa siltä, että parlamentin jäsenen mainitsema hanke kuuluu tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun direktiivin 85/337/ETY(1) soveltamisalaan. Se vaikuttaa ennen kaikkea olevan hanke, joka kuuluu direktiivin liitteessä II lueteltuihin luokkiin (nro 12: liitteessä I mainittujen hankkeiden muutokset). Tällaisten hankkeiden osalta olisi tehtävä ympäristövaikutusten arviointi (YVA), jos jäsenvaltiot katsovat hankkeiden laadun edellyttävän sitä. Jäsenvaltioiden on kuitenkin tehtävä ennakkoarviointi sen osoittamiseksi, onko liitteessä II mainitun hankkeen osalta tehtävä YVA. Koska komissio ei tunne parlamentin jäsenen kuvailemaa tilannetta, se ryhtyy tarvittaviin toimiin saadakseen yksityiskohtaista tietoa tilanteesta ja varmistaakseen, että asianmukaista yhteisön lainsäädäntöä noudatetaan. (1) Direktiiviä 97/11/EY, jolla muutetaan direktiiviä 85/337/ETY, ei voida soveltaa, koska sen soveltamisalaan kuuluvat lupahakemukset, jotka on jätetty toimivaltaiselle viranomaiselle 14.5.1999 jälkeen.